KOMMISSIONENS BESLUTNING af 22. april 1998 om tredje ændring af beslutning 97/285/EF om beskyttelsesforanstaltninger mod klassisk svinepest i Spanien (EØS-relevant tekst) (98/271/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 10, stk. 4, og
ud fra følgende betragtninger:
Der er forekommet udbrud af klassisk svinepest i Spanien;
på grund af handelen med levende svin, sæd, embryoner og æg kan udbruddene udgøre en fare for andre medlemsstaters bestande;
Spanien har truffet foranstaltninger inden for rammerne af Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest (3), senest ændret ved akten vedrørende Østrigs, Finlands og Sveriges tiltrædelse;
som følge af sygdomssituationen vedtog Kommissionen beslutning 97/285/EF af 30. april 1997 om beskyttelsesforanstaltninger mod klassisk svinepest i Spanien (4);
som følge af sygdomsudviklingen vedtog Kommissionens beslutning 97/446/EF (5) og beslutning 98/93/EF (6) om ændring af beslutning 97/285/EF;
Spanien har iværksat det nationale seroovervågningsprogram for klassisk svinepest, som blev vedtaget ved Kommissionens beslutning 98/176/EF (7);
på baggrund af sygdomsudviklingen bør de foranstaltninger, der blev indført ved beslutning 97/285/EF, ændres for tredje gang;
under iværksættelsen af det nationale seroovervågningsprogram blev der ikke fundet nogen antistoffer mod klassisk svinepestvirus hos svin i provinserne Segovia, Madrid og Toledo; derfor bør avls- og brugssvin kunne sendes fra disse provinser til den øvrige del af Spanien, hvis der gennemføres foranstaltninger til at forebygge spredning af sygdommen;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
I beslutning 97/285/EF foretages følgende ændringer:
1) I artikel 1 indsættes som stk. 5:
»5. Uanset stk. 4 må Spanien ikke sende avls- og brugssvin fra de områder, der er nævnt i bilag II, til andre dele af Spanien, medmindre:
a) svinene kommer fra en afsendelsesbedrift, hvor
- de har været holdt i mindst 30 dage eller siden fødslen, hvis de er under 30 dage gamle
- der i henhold til bilag IV til direktiv 80/217/EØF er blevet ført serologisk kontrol for klassisk svinepest med negativt resultat inden for de sidste 30 dage før afsendelsen
- embedsdyrlægen inden for det sidste døgn før afsendelsen har tilset alle svin på bedriften og foretaget en klinisk undersøgelse af de svin, der skal flyttes, og i den forbindelse taget temperatur på en vis andel af dem
b) hvert enkelt svin er forsynet med et øremærke, der giver mulighed for at identificere afsendelsesbedriften
c) svinene transporteres direkte fra afsendelsesbedriften til bestemmelsesbedriften i officielt plomberede køretøjer
d) svinene forbliver på bestemmelsesbedriften i mindst 30 dage og ingen svin forlader denne bedrift i samme periode, medmindre de sendes direkte til slagtning.«
2) I artikel 5, stk. 1, ændres »bilag II« til »bilag III«.
3) Bilag I affattes som angivet i bilag I og bilag II til denne beslutning.
4) Bilag II bliver bilag III.
Artikel 2
Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.
Artikel 3
Denne beslutning er rettet til medlemsstaterne.
Udfærdiget i Bruxelles, den 22. april 1998.